A despæto da grànde inportànsa da famìggia di Giustiniàn, e do ràmmo di Lònghi ascì, inti ànni de l'ùrtima decadénsa da Repùbrica de Zêna a sò richéssa a l'é manimàn amermâ, za a partî da-o moménto da pèrdia de Scîo ma pi-â ciù pàrte aprêuvo a-a crîxi de règno de Spàgna, o quæ, ch'o l'avéiva di gréndi débiti co-e famìgge zenéixi, o l'à diciaròu in vàrie òcaxoìn a pròpia bancarótta. Pe de ciù i vàrri ràmmi di Giustinién olim Lòngo, pi-â mancànsa de erêdi màscci, se són estìnti tra o XVII e o XVIII sécolo tànto che, za into 1845 a famìggia a l'ê consciderâ cómme finîa da ténpo.